Document ID: 32010D0015

KOMISJONI OTSUS,
16. detsember 2009,
milles sätestatakse direktiivi 2001/95/EÜ (üldise tooteohutuse direktiiv) artikliga 12 ette nähtud ühenduse kiire teabevahetuse süsteemi RAPEX ja artikliga 11 ette nähtud teavitamise korra haldamise suunised
(teatavaks tehtud numbri K(2009) 9843 all)
(2010/15/EL)
EUROOPA KOMISJON,
võttes arvesse Euroopa Liidu asutamislepingut ja Euroopa Liidu toimimise lepingut,
võttes arvesse Euroopa Parlamendi ja nõukogu 3. detsembri 2001. aasta direktiivi 2001/95/EÜ üldise tooteohutuse kohta, (1) eriti selle artikli 11 lõike 1 kolmandat lõiku ning II lisa punkti 8,
olles konsulteerinud direktiivi 2001/95/EÜ artikli 15 alusel loodud nõuandekomiteega
ning arvestades järgmist:
(1)
Direktiivi 2001/95/EÜ artikliga 12 nähakse ette ühenduse kiire teabevahetuse süsteem RAPEX teabe kiireks vahetamiseks liikmesriikide ja komisjoni vahel tarbijate tervist ja ohutust tõsiselt ohustavate toodete suhtes võetud meetmete kohta.
(2)
RAPEX aitab ennetada ning piirata tarbijate tervist ja ohutust tõsiselt ohustavate toodete pakkumist ning lihtsustab turujärelevalve ja jõustamistegevuse tõhususe ja järjepidevuse jälgimist liikmesriikides. See on aluseks ühenduse tasandil tegutsemise vajaduse kindlakstegemiseks ning soodustab EÜ tooteohutusnõuete järjekindlat jõustamist ning seega siseturu tõrgeteta toimimist.
(3)
Direktiivi 2001/95/EÜ artikliga 11 ette nähtud teavitamise korra alusel peavad liikmesriigid ja komisjon vahetama teavet meetmete kohta, mis on võetud toodete suhtes, mis ei ohusta tõsiselt tarbijate tervist ega ohutust.
(4)
Direktiivi 2001/95/EÜ artikli 11 alusel esitatud teated aitavad tagada tarbijate tervise järjekindla ja kõrgetasemeliste kaitse ning säilitada siseturu ühtsust.
(5)
Selleks et lihtsustada RAPEXi toimimist ja direktiivi 2001/95/EÜ artikli 11 kohast teavitamise korda, peaks komisjon teavitamise korra mitmete aspektide reguleerimiseks ning eelkõige teadete sisu kindlaksmääramiseks koostama suunised. Suunistes peaks olema esitatud teate tüüpvorm, teavitamise kriteeriumid ohtude puhul, mille mõju ei ulatu või ei saa ulatuda liikmesriigi territooriumist kaugemale ning teadete liigitamise kriteeriumid olenevalt nende kiireloomulisusest. Suunistes peaks olema sätestatud ka töökorraldus, sealhulgas teavitamismenetluse eri etappide tähtajad.
(6)
RAPEXi ja direktiivi 2001/95/EÜ artikli 11 kohase teavitamise korra nõuetekohase kohaldamise tagamiseks peaks suunistes olema sätestatud ka riskihindamise meetod ning eelkõige konkreetsed kriteeriumid tõsiste ohtude kindlakstegemiseks.
(7)
29. aprillil 2004 võttis komisjon vastu otsuse 2004/418/EÜ, millega kehtestatakse ühenduse kiire teabevahetuse süsteemi (RAPEX) juhtimise ja teadete edastamise suunised kooskõlas direktiivi 2001/95/EÜ artikliga 11 (2). Direktiivi 2001/95/EÜ II lisa punktis 8 ja otsuse 2004/418/EÜ lisas sätestatud suuniste punktis 1.2 nõutakse suuniste korrapärast ajakohastamist vastavalt muutustele ja uutele kogemustele.
(8)
Viis aastat pärast otsuse 2004/418/EÜ vastuvõtmist on RAPEXi kaudu ja direktiivi 2001/95/EÜ artikli 11 kohase teavitamise korra alusel esitatud teadete koguarv neljakordistunud ja suureneb jätkuvalt. Turujärelevalveasutused on tõhustanud oma jõustamismeetmeid (sealhulgas osalemist ühistes turujärelevalveprojektides) ning välispiirikontrolli eest vastutavad riiklikud asutused on hakanud aktiivsemalt osalema tooteohutusega seotud tegevuses.
(9)
Selliseid muutusi arvesse võttes ning parimate tavadega kooskõlas olevate tõhusama teavitamiskorra tagamiseks on vaja suuniseid ajakohastada.
(10)
Käesoleva otsuse peamine eesmärk on sätestada uued suunised, millega määratakse selgemalt kindlaks RAPEXi ja direktiivi 2001/95/EÜ artikli 11 kohase teavitamise korra kohaldamisala, tehakse kindlaks teavitamise kriteeriumid ning reguleeritakse mitmeid teadete ja vastusteadete esitamise korra aspekte, nagu liikmesriikide esitatud andmete ulatus, konfidentsiaalsuseeskirjad, teadete tühistamine, järelmeetmete võtmine ja korralduslikud aspektid.
(11)
Lähtudes direktiivi 2001/95/EÜ II lisa punktist 2, sisaldavad uued suunised tarbekaupade riskihindamise parandatud suuniseid, milles sätestatakse tõsiste ohtude kindlakstegemise kriteeriumid.
(12)
Uute suuniste ülesehitust ja sisu on võimalik kohandada ning vajaduse korral lisada Euroopa Parlamendi ja nõukogu 9. juuli 2008. aasta määruse (EÜ) nr 765/2008 (millega sätestatakse akrediteerimise ja turujärelevalve nõuded seoses toodete turustamisega ja tunnistatakse kehtetuks määrus (EMÜ) nr 339/93) (3) artikliga 22 ette nähtud teavitamise korraga seotud sätted, mille kohaselt kasutatakse RAPEXit teabe vahetamiseks ning teadete edastamiseks kaitsemeetmete menetluse kohta, nt seoses mänguasjadega.
(13)
Suunised on mõeldud kõigile liikmesriikide ametiasutustele, kes tegutsevad tarbekaupade ohutuse valdkonnas ning osalevad RAPEXi võrgus vastavalt direktiivile 2001/95/EÜ, sealhulgas turujärelevalveasutustele, kes vastutavad tarbekaupade ohutusnõuetele vastavuse järelevalve eest, ning välispiirikontrolli eest vastutavatele asutustele. Komisjon peaks RAPEXi ja direktiivi 2001/95/EÜ artikli 11 kohase teavitamise korra haldamisel lähtuma neist suunistest.
ON VASTU VÕTNUD KÄESOLEVA OTSUSE:
Artikkel 1
Käesoleva otsuse lisas on sätestatud direktiivi 2001/95/EÜ artikliga 12 ette nähtud ühenduse kiire teabevahetuse süsteemi RAPEX ja artikliga 11 ette nähtud teavitamise korra haldamise suunised.
Artikkel 2
Otsus 2004/418/EÜ tunnistatakse kehtetuks.
Artikkel 3
Käesolev otsus on adresseeritud liikmesriikidele.
Brüssel, 16. detsember 2009

Labels: 12
0
3